ટીવી-ઍક્ટર વિવિયન ડીસેના અને વાહબિઝ દોરાબજી તેમના લગ્નજીવનનો અંત લાવી રહ્યાં છે એવી વાતો ચાલી રહી છે. તેઓ એકબીજાથી એકદમ અલગ હોવાને કારણે તેમના સંબંધનો અંત લાવી રહ્યાં છે એવી ચર્ચા છે. વિવિયન અને વાહબિઝ અંધેરીમાં આવેલા લોખંડવાલાની નજીક રહેતાં હતાં, પરંતુ વિવિયન થોડા દિવસ પહેલાં જ તેના ઘરમાંથી સામાન લઈ નીકળી ગયો છે અને તે અંધેરીમાં બીજે ક્યાંક રહે છે. તેમણે તેમના સંબંધોને ઘણા ચાન્સ આપ્યા, પરંતુ તેઓ નિષ્ફળ રહેતાં હવે છૂટાં થઈ રહ્યાં છે એવી વાતો ચાલી રહી છે. સ્ટાર વન પર આવેલી સિરિયલ ‘પ્યાર કી યે એક કહાની’ના સેટ પર મળ્યા બાદ તેમણે ૨૦૧૩માં લગ્ન કરી લીધાં હતાં. તેમના લગ્નજીવનનો અંત આવવા પાછળ કોઈ ત્રીજી વ્યક્તિ જવાબદાર નથી, પરંતુ તેઓ પોતે જ છે. તેઓ બન્ને જુદા-જુદા બૅકગ્રાઉન્ડમાંથી આવ્યાં છે. વાહબિઝ પુણેની છે, જ્યારે વિવિયન ઉજ્જૈનનો છે. તેમ જ વાબબિઝ મોટા ભાગે પાર્ટી કરતી જોવા મળે છે, જ્યારે વિવિયન મોટા ભાગે ચૂપ રહેવાનું પસંદ કરે છે. આ વિશે જ્યારે વાહબિઝને પૂછવામાં આવ્યું ત્યારે તેણે કહ્યું હતું કે ‘આ વિશે કંઈ કહેવા જેવું નથી. દરેક પતિ-પત્નીના જીવનમાં ઉતાર-ચડાવ આવતા હોય છે.’